વર્ષ ૧૯૩૦ પછી તમાકુથી થતા નુકસાન અંગે ચોંકાવનારા આંકડા દુનિયાની સામે આવ્યા. આ વિષયની ગંભીરતા વિશ્ર્વને ખબર પડી પણ દેશોને આર્થિક રીતે સધ્ધર કરતુ તમાકુ નામનું ઉત્પાદન કોઈ બંધ કરવા ઇચ્છતુ નથી. હા, લોકો જાગ્રત બને, તમાકુનું સેવન ન કરે તે માટે પગલાં અનેક ભરાય છે. અનેક બિનસરકારી સંગઠનો (એનજીઓ) અને કેન્દ્ર સરકાર છેલ્લા ઘણા સમયથી વ્યસનમુક્તિ માટે પ્રયત્નશીલ છે. પણ કોઈ અસરકારક કામ જોવા મળ્યુ નથી. ૩૧ મે એટલે વિશ્ર્વ તમાકુ વિરોધી દિવસ. બસ શહેરોમાં આ જ દિવસ મનાવાય છે. એનજીઓ આ દિવસે થોડા પોસ્ટર શહેર કે ગામોમાં લગાવી રેલી કાઢી વિષય પૂરો કરી દે છે. છેલ્લા એક દાયકાથી આવું જ થઈ રહ્યું છે. જો ખરેખર તમાકુનો વિરોધ થયો હોત તો તમાકુના બંધાણી ઘટ્યા હોત પણ અહીં માહોલ અલગ છે. બંધાણીઓ વધ્યા છે. સ્મોકિંગ હવે ફેશન બની ગઈ છે.